**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Οδικής Ασφάλειας (Τροποποιητικός) Νόμος του 2023»**

**Παρόντες:**

 Μαρίνος Μουσιούττας, πρόεδρος Γιαννάκης Γαβριήλ

 Κώστας Κώστα Βαλεντίνος Φακοντής

 Φωτεινή Τσιρίδου Χρίστος Ορφανίδης

 Δημήτρης Δημητρίου Χρύσανθος Σαββίδης

 Πρόδρομος Αλαμπρίτης Σταύρος Παπαδούρης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε στη Βουλή στις 28 Σεπτεμβρίου 2023 από τον κ. Νίκο Γεωργίου, βουλευτή εκλογικής περιφέρειας Αμμοχώστου, σε τρεις συνεδρίες της, που πραγματοποιήθηκαν στις 23 Νοεμβρίου 2023, στις 14 Δεκεμβρίου 2023 και στις 11 Ιανουαρίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών και του Τμήματος Δημοσίων Έργων του ίδιου υπουργείου, καθώς και της Νομικής Υπηρεσίας της Δημοκρατίας.

 Σκοπός του προτεινόμενου νόμου είναι η τροποποίηση του περί Οδικής Ασφάλειας Νόμου, ώστε να καταστεί αδίκημα η αλλοίωση με οποιοδήποτε τρόπο των σημάτων τροχαίας. Ειδικότερα, με τον προτεινόμενο νόμο απαγορεύεται η αναγραφή, η χάραξη ή ο σχεδιασμός σε σήμα τροχαίας, με χρωστικές ουσίες ή με οποιοδήποτε άλλο τρόπο, λέξεων, γραμμάτων, παραστάσεων, σχημάτων, αριθμών, εικόνων ή συνθημάτων ή η πρόκληση ζημιάς σε σήμα τροχαίας ή σε πληροφοριακή-κατευθυντήρια πινακίδα που τοποθετείται από την εκάστοτε αρμόδια αρχή, καθώς και η μετακίνηση, η καταστροφή, η παραμόρφωση ή η αλλοίωσή τους.

 Στο πλαίσιο της συζήτησης της πρότασης νόμου ενώπιον της επιτροπής, ο εισηγητής της επισήμανε ότι η προτεινόμενη τροποποίηση κρίνεται αναγκαία, καθώς η καταστροφή σημάτων τροχαίας και πινακίδων στο οδικό δίκτυο αποτελεί μάστιγα σε ολόκληρη την επικράτεια της χώρας. Όπως τόνισε επίσης, το φαινόμενο αυτό πλήττει σημαντικά την οδική ασφάλεια, αφού αυξάνεται ο κίνδυνος πρόκλησης δυστυχημάτων στο οδικό δίκτυο. Στη συνέχεια, στη βάση των πιο πάνω, ο εισηγητής της πρότασης νόμου προς στήριξη των θέσεων και απόψεών του κατέθεσε ενώπιον της επιτροπής συγκεκριμένα στοιχεία, περιλαμβανομένου και φωτογραφικού υλικού.

 Όλοι όσοι παρευρέθηκαν ενώπιον της επιτροπής συμφώνησαν με τον σκοπό και τις επιδιώξεις της πρότασης νόμου.

 Με βάση τα πιο πάνω, η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

23 Ιανουαρίου 2024

Αρ. Φακ.: 23.02.064.084-2023

GA/ΧΧ/ΡΠ